รัฐบาลไทย-ข่าวทำเนียบรัฐบาล-​ข่าวดี! กรมการจัดหางาน รับสมัครคนไทยทำงานมาเก๊า เงินเดือนสูงสุด 9 หมื่นบาท
วันเสาร์ที่ 27 มกราคม 2567
27/01/2567
​ข่าวดี! กรมการจัดหางาน รับสมัครคนไทยทํางานมาเก๊า เงินเดือนสูงสุด 9 หมื่นบาท
กรมการจัดหางาน เปิดรับสมัครผู้มีใจรักงานบริการ ทํางานในเขตบริหารพิเศษมาเก๊า จํานวน 8 ตําแหน่ง 67 อัตรา ฟรีตั๋วเครื่องบินไป-กลับ เมื่อทํางานครบสัญญาจ้าง รับสมัครระหว่างวันที่ 22 มกราคม - 12 กุมภาพันธ์ 2567
นายสมชาย มรกตศรีวรรณ อธิบดีกรมการจัดหางาน เปิดเผยว่า กรมการจัดหางาน เปิดรับสมัครคนไทยไปทํางานในเขตบริหารพิเศษมาเก๊ากับนายจ้างบริษัท MGM Grand Paradise Limited (ครั้งที่ 1/2567) ซึ่งประกอบกิจการสถานคาสิโน ร้านอาหาร และโรงแรม ประเภทการฝึกงานและบุคคลทั่วไป จํานวน 8 ตําแหน่ง รวม 67 อัตรา ได้แก่ ช่างออกแบบทรงผม พนักงานต้อนรับส่วนหน้า พนักงานต้อนรับส่วนหน้า วีไอพี พนักงานต้อนรับ พนักงานนวดสปา พนักงานบริการลูกค้า พนักงานบริการอาหารและเครื่องดื่ม วีไอพี พนักงานบริการอาหารและเครื่องดื่ม เดือนเริ่มต้น 46,121 - 91,371 บาท โดยนายจ้างจะรับผิดชอบค่าตั๋วเครื่องบินไป-กลับ เมื่อทํางานครบสัญญา ช่วยจ่ายค่าที่พักเดือนละ 500 เหรียญมาเก๊า จัดอาหารในช่วงเวลาทํางาน วันหยุดประจําปีและสวัสดิการอื่นๆ ตามกฎหมายแรงงานมาเก๊ากําหนด ผู้ที่สนใจสามารถศึกษารายละเอียดคุณสมบัติของแต่ละตําแหน่งและวิธีการรับสมัครได้ที่เว็บไซต์กองบริหารแรงงานไทยไปต่างประเทศ doe.go.th/overseas หัวข้อ “ข่าวประกาศรับสมัคร” และยื่นใบสมัครทางอีเมล์ได้ตลอด 24 ชั่วโมง ระหว่างวันที่ 22 มกราคม - 12 กุมภาพันธ์ 2567 (ยกเว้นในวันที่ 12 กุมภาพันธ์ 2567 ยื่นได้ถึงเวลา 16.00 น.)
นายสมชายฯ กล่าวต่อไปว่า สําหรับตําแหน่งงานและคุณสมบัติที่นายจ้างบริษัท MGM Grand Paradise Limited ต้องการทั้งประเภทการฝึกงานและบุคคลทั่วไป จะต้องพูดภาษาจีนกลาง/กวางตุ้ง และภาษาอังกฤษได้คล่อง มีใจรักการบริการ บุคลิกภาพดี สามารถทํางานเป็นกะได้ และมีประสบการณ์การทํางานในตําแหน่งที่สมัคร โดยทั้ง 8 ตําแหน่ง มีรายละเอียด ดังนี้
1. ช่างออกแบบทรงผม จํานวน 2 อัตรา อายุไม่เกิน 40 ปี มีประสบการณ์ทํางานในโรงแรมหรือรีสอร์ท ระดับ 5 ดาว 1 ปีขึ้นไป หรือรีสอร์ทคาสิโน มีใบประกาศนียบัตรช่างทําผม/ช่างทําสีผม ค่าจ้างเดือนละ 21,000 เหรียญมาเก๊า หรือ ประมาณ 91,371 บาท
2. พนักงานต้อนรับส่วนหน้า จํานวน 2 อัตรา อายุไม่เกิน 35 ปี สําเร็จการศึกษาระดับปริญญาตรีหรือสูงกว่า มีประสบการณ์ทํางานในโรงแรมหรือรีสอร์ท ระดับ 5 ดาว 1 ปีขึ้นไป ค่าจ้างเดือนละ 14,800 เหรียญมาเก๊า หรือ ประมาณ 64,395 บาท
3. พนักงานต้อนรับส่วนหน้า วีไอพี จํานวน 2 อัตรา อายุไม่เกิน 35 ปี ค่าจ้างเดือนละ 16,100 เหรียญมาเก๊า หรือ ประมาณ 70,051 บาท
4. พนักงานต้อนรับ จํานวน 3 อัตรา อายุไม่เกิน 35 ปี สําเร็จการศึกษาระดับมัธยมตอนปลายหรือสูงกว่า ค่าจ้างเดือนละ 18,300 เหรียญมาเก๊า หรือ ประมาณ 79,624 บาท
5. พนักงานนวดสปา จํานวน 3 อัตรา อายุไม่เกิน 50 ปี สําเร็จการศึกษาระดับมัธยมตอนปลายหรือสูงกว่า มีประสบการณ์ทํางานในโรงแรมหรือรีสอร์ท ระดับ 5 ดาว 2 ปีขึ้นไป มีใบประกาศนียบัตรด้านการนวด ค่าจ้างเดือนละ 13,000 เหรียญมาเก๊า หรือ ประมาณ 56,563 บาท
6. พนักงานบริการลูกค้า จํานวน 5 อัตรา อายุไม่เกิน 35 ปี ค่าจ้างเดือนละ 18,300 เหรียญมาเก๊า หรือ ประมาณ 79,624 บาท
7. พนักงานบริการอาหารและเครื่องดื่ม วีไอพี จํานวน 10 อัตรา อายุไม่เกิน 35 ปี ค่าจ้างเดือนละ 16,000 เหรียญมาเก๊า หรือ ประมาณ 69,616 บาท
8. พนักงานบริการอาหารและเครื่องดื่ม จํานวน 20 อัตรา อายุไม่เกิน 35 ปี ค่าจ้างเดือนละ 10,600 เหรียญมาเก๊า หรือ ประมาณ 46,121 บาท
ส่วนคุณสมบัติของผู้สมัครฝึกงาน ตําแหน่ง พนักงานบริการอาหารและเครื่องดื่ม วีไอพี จํานวน 20 อัตรา อายุไม่เกิน 35 ปี สําเร็จการศึกษาระดับมัธยมตอนปลายขึ้นไป ค่าจ้างอยู่ระหว่างเดือนละ 10,600 - 16,000 เหรียญมาเก๊า หรือ ประมาณ 46,121 - 69,616 บาท (อัตราแลกเปลี่ยนเงินตราต่างประเทศ ณ วันที่ 25 มกราคม 2567 : 1 เหรียญมาเก๊า เท่ากับ 4.43588 บาท)
ทั้งนี้ การรับสมัครในครั้งนี้เป็นการดําเนินการเพื่อจัดส่งคนหางานไปทํางานต่างประเทศโดยวิธีรัฐจัดส่ง คนหางานไม่เสียค่าสมัครหรือค่าบริการใดๆทั้งสิ้น ยกเว้นผู้ที่ได้รับการคัดเลือกให้ไปทํางานจะมีค่าใช้จ่ายเท่าที่จําเป็น ได้แก่ ค่าถ่ายรูป ค่าทําหนังสือเดินทาง(กรณียังไม่มี) ค่าตรวจสุขภาพ ค่าตรวจสอบประวัติอาชญากรรม ค่าสมัครสมาชิกกองทุนเพื่อช่วยเหลือคนหางานไปทํางานในต่างประเทศ รวมค่าใช้จ่ายทั้งสิ้นประมาณ 5,500 บาท โดยผู้ที่สนใจสามารถสอบถามรายละเอียดเพิ่มเติมได้ที่สํานักงานจัดหางานจังหวัดทุกจังหวัด สํานักงานจัดหางานกรุงเทพมหานครพื้นที่ 1 - 10 หรือกองบริหารแรงงานไทยไปต่างประเทศ ทางโทรศัพท์หมายเลข 0 2245 1034 ในวันและเวลาราชการ